Загадчыца галерэі Надзея Заброцкая паказала нам збор дзіцячага жывапісу, а таксама ўласныя крэатыўныя экзерсісы. Да прыкладу, адна з залаў пераабсталявана ў жытло Бабы Ягі — магчымасці для наладжвання самых розных квэстаў неабмежаваныя. У чарговай зале — інсталяцыя: стол і крэсла для велікана. Вельмі хочацца залезці туды і паглядзець на свет з вышыні вялікага чалавека. Дарэчы, усё зроблена ўласнымі рукамі. Як і рознакаліберныя навагоднія ёлкі, з якіх супрацоўнікі “вырасцілі” зімовы лес. Усё вельмі стыльна і фірмова. Падаецца, што галерэя размешчана не ў гарадскім пасёлку ўдалечыні ад накатаных дарог, а дзесьці паміж Венецыяй і Барселонай.